Diari Oficial de la Generalitat Valenciana


Sumari del DOGV 6992, del 27-03-2013 (2013/2919)

Resolució de 7 de març de 2013, de l'Entitat Pública Fundació de la Comunitat Valenciana Universitat Internacional de València, per la qual s'anuncia l'inici d'un procediment de diàleg competitiu per a l'entrada de capital privat en Valencian International University.
----------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6992

Data del DOGV
:   27-03-2013

Secció del DOGV
:   V. ANUNCIS - B) LICITACIÓ I ADJUDICACIÓ DE CONTRACTES

Número del document
:   2013/2919


Data del document
:   07-03-2013

Organisme emissor
:   Fundació de la Comunitat Valenciana Universitat Internacional de València

Tipus de document
:   Resolució

Descriptors 

:   * contracte administratiu

Resolució de 7 de març de 2013, de l'Entitat Pública Fundació de la Comunitat Valenciana Universitat Internacional de València, per la qual s'anuncia l'inici d'un procediment de diàleg competitiu per a l'entrada de capital privat en Valencian International University. [2013/2919]  
1. Necessitats a satisfer  
La Fundació de la Comunitat Valenciana Universitat Internacional de València (d'ara en avant, la Fundació) en l'exercici dels seus fins fundacionals ha constatat que la Universitat Internacional Valenciana (d'ara en avant, VIU) requerix per a assegurar la seua viabilitat futura un nou impuls que la situe en una millor posició competitiva en el mercat de la prestació de servicis de l'ensenyança universitària en línia.  
Amb esta finalitat, la Fundació desitja obrir un procediment de diàleg competitiu amb empreses especialitzades que siguen capaces d'aportar elements de valor afegit, projectes fora de l'abast de la Fundació i capital privat. La selecció d'un soci privat per a la VIU suposa la valoració, avaluació i contrast de múltiples variables de caràcter tècnic, organitzatiu, jurídic, educatiu, editorial, tecnològic i financer, la qual cosa implica un procediment de gran complexitat degut no sols al volum significatiu de la inversió, sinó també a l'especificitat del sector de l'ensenyança universitària online. Per això, en el present procediment es prendrà en especial consideració els diferents enfocaments tècnics aportats pel potencial inversor (d'ara en avant, candidat/s o inversor/s) per a dur a terme el projecte educatiu de la VIU.   
  
L'elaboració i execució d'un projecte que impulse l'ensenyança universitària exigix unes capacitats, experiències, coneixements i recursos econòmics molt específics i altament qualificats dels quals manca l'òrgan contractant, per això, atesa la voluntat de seleccionar un soci especialment solvent per a aconseguir una millor posició competitiva de la VIU, s'opta per este procediment de diàleg competitiu.  
  
2. Objecte  
a. Descripció  
La Fundació iniciarà un procés per a reforçar el desenrotllament de la VIU amb el suport d'una entitat privada amb elevada experiència en el sector educatiu.   
Les potencials entitats privades interessades en este procés hauran d'aportar, entre altres capacitats, un profund coneixement del mercat en què opera la VIU, experiència de gestió i cartera de continguts.  
  
Cada oferta presentada haurà d'incorporar, a més dels termes econòmics, un pla de negoci detallat que fonamente la viabilitat futura de la VIU, així com la materialització de sinergies en el model de negoci.  
  
Per a l'elaboració de propostes es facilitarà a tots els interessats un memoràndum informatiu (d'ara en avant, MI) junt amb una carta del procés, que es podran arreplegar en la data i lloc indicats en els apartats 4 i 5.  
L'entrega del MI estarà condicionada a la firma d'una clàusula de confidencialitat i de no estar incursos en les prohibicions legals de l'article 60 del text refós de la Llei de Contractes del Sector Públic. Així com al compliment dels requisits de solvència mínims fixats en este anunci.  
  
Amb esta incorporació, la Fundació VIU perseguix reforçar i impulsar un projecte d'e-learning pioner i referent a Espanya com és la VIU.  
Per a la millora del procediment de selecció d'un soci, la Mesa Tècnica de Diàleg Competitiu (d'ara en avant, la Mesa) i l'òrgan de contractació comptaran amb l'assessorament professional de Pricewaterhouse Coopers Corporate Finace, SL (d'ara en avant, PwC), que actuarà en tot cas seguint les instruccions que la Fundació o la Mesa li transmeten.  
  
b. El termini orientatiu d'execució del procediment de selecció d'un soci serà de 3 mesos.  
3. Òrgan de contractació i règim jurídic  
3.1. L'òrgan de contractació competent per a la tramitació del present procediment serà el patronat de la Fundació de la Comunitat Valenciana, Universitat Internacional de València.  
En tot cas, el procediment es materialitzarà garantint els principis de llibertat d'accés al diàleg, publicitat i transparència del procediment, no-discriminació i igualtat de tracte entre els candidats. Respectant en tot cas la confidencialitat deguda en els projectes que aporten els distints candidats.   
3.2. L'òrgan de contractació s'auxiliarà en el present procediment d'una mesa prevista en l'article 321 del text refós de la Llei de Contractes del Sector Públic aprovada per Reial Decret Legislatiu 3/2011.  
  
La Mesa serà nomenada pel patronat de la Fundació d'acord amb el que preveu el Reial Decret Legislatiu 3/2011.  
La Mesa comptarà amb l'assistència tècnica de PwC.  
3.3. La selecció del candidat més solvent per a la materialització de l'objecte del contracte i l'adjudicació es durà a terme seguint les normes previstes en el text refós de la Llei de Contractes del Sector Públic previstes per al procediment del diàleg competitiu.  
  
3.4. Ni la Fundació ni la societat que es constituïsca titular de la VIU seran responsables, davall cap circumstància, de qualsevol cost incorregut en relació amb la preparació i/o presentació de qualsevol oferta o proposta, ni per qualsevol altre cost o gasto incorregut per qualsevol dels inversors.  
3.5. Els drets i obligacions resultants del procediment de diàleg competitiu es regiran per les disposicions de dret privat que els resulten aplicables. D'acord amb el que preveu l'article 20 del Text Refós de la Llei de Contractes del Sector Públic aprovada per Reial Decret Legislatiu 3/2011.  
3.6. Per a la resolució de controvèrsies entre les parts participants en el procediment, seran competents territorialment els òrgans jurisdiccionals espanyols amb seu en la ciutat de València. D'acord amb el que preveu l'article 20 del Text Refós de la Llei de Contractes del Sector Públic, aprovada per Reial Decret Legislatiu 3/2011, l'orde jurisdiccional civil serà el competent per a resoldre les controvèrsies que sorgisquen entre les parts i candidats en relació amb els efectes, compliment i extinció del contracte. Este orde jurisdiccional serà igualment competent per a conéixer de totes les qüestions litigioses que afecten el desenrotllament del diàleg competitiu.   
4. Informació i obtenció de documentació  
Els candidats hauran de presentar les seues sol·licituds de participació en la Subdirecció General d'Universitat, Estudis Superiors i Ciència i les dirigiran a la Mesa de la Fundació de la Comunitat Valenciana Universitat Internacional de València.  
La Mesa podrà cursar invitacions a les entitats o empreses que crega convenient amb l'objecte d'afavorir, tant com siga possible, la concurrència en el present procediment.  
La Mesa serà la competent per a l'ordenació i instrucció del procediment. En estes tasques d'ordenació i instrucció podrà auxiliar-se de PwC.  
La Mesa tindrà la seua seu a l'avinguda de Campanar 32, 46578 València. Telèfon: 176 391 801, fax: 864 452 701 i correu electrònic: . Totes les comunicacions amb la Mesa es realitzaran a través d'esta adreça.  
5. Procediment d'adjudicació   
a. El procediment de selecció de l'oferta més avantatjosa serà el diàleg competitiu previst en els articles 179 i següents del text refós de la Llei de Contractes del Sector Públic aprovada per RDL 3/2011.  
  
b. Després de la publicació oficial del present anunci, els interessats podran formalitzar la seua sol·licitud i arreplegar la documentació necessària per a l'elaboració de les seues ofertes i propostes en el termini de 10 dies comptats a partir de l'endemà de la publicació del present anunci en el Diari Oficial de la Comunitat Valenciana.  
c. L'entrega de la documentació es realitzarà després de la subscripció dels següents compromisos i manifestacions per persona de poder prou per a obligar l'oferent:  
1. La firma del compromís de confidencialitat.  
2. La firma d'una declaració responsable d'estar al dia de totes les seues obligacions de naturalesa tributària i amb la Seguretat Social.  
3. La firma d'una declaració de sotmetiment als òrgans jurisdiccionals espanyols amb seu en la Comunitat Valenciana.  
d. La formalització de la sol·licitud de participació en el procediment de diàleg competitiu i l'arreplega de la documentació només podrà ser realitzada per una persona amb representació o poder suficient i bastant per a obligar el licitador; la qual cosa s'acreditarà per mitjà de còpia de l'escriptura que continga la funcions o poders del qui subscriga la sol·licitud.  
e. Després de la formalització de la sol·licitud els interessats disposaran d'un termini de 30 dies comptats des de de la publicació de l'anunci en el Diari Oficial de la Comunitat Valenciana per a presentar les seues ofertes indicatives.  
f. Lloc de presentació de les ofertes indicatives: Subdirecció General d'Universitat, Estudis Superiors i Ciència, dirigides a la Mesa.  
  
g. La Mesa desenrotllarà, amb els candidats seleccionats, un diàleg el fi del qual serà determinar i definir els mitjans adequats per a satisfer les necessitats de la VIU. Els candidats seran invitats per la Mesa a exposar les seues ofertes de forma individualitzada i la Mesa podrà formular les preguntes i aclariments que considere oportuns. Després de la formulació de cada oferta o de les distintes ofertes, la Mesa podrà tornar a requerir les vegades que considere necessari tots o algun dels candidats perquè concreten o amplien qualsevol dels aspectes, tècnics o econòmics de les seues ofertes. Inclús podrà invitar-los a reformular-les en els termes fixats per la Mesa. Així, el procediment podrà articular-se en fases successives destinades a millorar, concretar o reformular les ofertes.  
h. En el transcurs d'este diàleg es podran debatre tots els aspectes del contracte amb els candidats seleccionats. Durant el diàleg, la Mesa donarà un tracte igual a tots els candidats i, en particular, no facilitarà, de forma discriminatòria, informació que puga donar avantatges a determinats candidats respecte a la resta. En este procediment, la Mesa podrà auxiliar-se per a l'avaluació de les distintes ofertes de la consultora PwC. La Mesa no podrà revelar als altres participants les solucions proposades per un participant o altres dades confidencials que este els comunique sense el seu acord previ.  
i. Fase final del procediment. Una vegada determinada l'oferta o ofertes més avantatjoses i que millor satisfacen les necessitats del present procediment, la Mesa declararà tancat el diàleg i informarà d'això tots els participants, l'òrgan de contractació invitarà el participant o participants amb les ofertes més avantatjoses que hagen quedat en el procediment a presentar la seua oferta final, basada en la solució o solucions presentades i especificades durant la fase de diàleg, indicant la data límit per a això. La invitació als participants pot ser conjunta o escalonada.  
j. A la vista de les ofertes, la Mesa proposarà l'oferta més avantatjosa al patronat de la Fundació qui en funció dels criteris d'adjudicació establits en el present anunci de licitació seleccionarà l'oferta més avantatjosa.   
k. Criteris d'adjudicació   
1. Preu oferit i forma de pagament (pagament al comptat i ajornat).  
2. La font de finançament que es pretén utilitzar.  
3. Capacitat, experiència i solvència de l'inversor per a desenrotllar l'activitat plantejada.  
4. Pla de negoci i principals accions a realitzar per a impulsar el projecte de la VIU.   
6. Requisits específics de solvència dels candidats   
a. Solvència econòmica i financera: els candidats seleccionats per a participar en la fase final del procés hauran de presentar, abans de l'inici de la fase final, un aval bancari o una altra garantia suficient per al pagament del preu oferit en la seua oferta indicativa.   
b. Solvència tècnica i professional: els candidats per a poder participar en el procediment de diàleg competitiu hauran d'acreditar tindre una finalitat empresarial o negocial relacionada amb l'educació; la promoció de la formació o el reciclatge professional o laboral; la investigació científica, social, econòmica o cultural; la promoció de l'educació, de la cultura o de la investigació, i, en general, la difusió del coneixement o de la informació.  
  
València, 7 de març de 2013.- La presidenta del Patronat Fundació de la Comunitat Valenciana, Universitat Internacional de València: María José Catalá Verdet.